Замша

Замша (олмонӣ — sӓmisch Leder), ҷир — чарми нарм (табиӣ, сунъӣ) ё матоъи атласбоф, ки сатҳи рӯяш бахмалӣ аст.

Паташ пасту зич ва хеле нарм буда, онро бо рангҳои гуногун ранг кардан мумкин аст. Замшаи табииро аз чарми бо равған ё алдегиду равғанҳо даббоғишудаи пӯсти оҳу, гавазн, говмеш, гӯсфанд ва ғ. тайёр мекунанд. Барои ҳосил кардани замша қабати тунуки рӯи пӯстро мегиранд ва то ҳосил шудани қабати патдор суфта мекунанд. Чунин замша бадошттар ва масомадор мешавад (ба туфайли ин хосиятҳо замша ҳаворо хуб мегузаронад); бо мурури дар об тар кардан замша обногузар мешавад. Сифати замша ҳатто баъди шустан дар оби собундор паст намешавад. Ҳангоми истеҳсоли замша ашёи омодагардидаро дар баъзе равғанҳои «фаъол», ки ҳиссаи бузурги кислотаҳои равғании носер доранд — равғани моҳӣ (асосан равғанмоҳӣ) ё баъзе ширхӯрҳои баҳрӣ (тюлен, наҳанг), инчунин равғани устухон, зағир ва дигар равғанҳои ҳайвонот ё рустанӣ тар мекунанд. Дар дохили чарм равған оксид шуда, бо нахҳои пӯст алоқаи коллагенӣ ба вуҷуд меорад. Азбаски тайёр кардани замша дар ҳарорати муайян ва ҳаво анҷом дода мешавад, мавҷуд будан ва мақоми бузург доштани микроорганзмҳо дар ин раванд аз эҳтимол дур нест. Даббоғии замширо дар раванди коркарди мӯина низ истифода мекунанд.

замшаи сунъӣ зоҳиран ба замшаи табиӣ шабоҳат дошта, онро ба ин тарз тайёр мекунанд: матоъро бо полимери масомадор (мас., полиуретан) рӯпӯш карда, сатҳи онро суфта мекунанд ё бо усули электростатикӣ пати нахи кимиёиро, ки ба омехтаи ширешӣ (дар асоси поливинилхлорид, полиизобутилен ва ғ.) тар карда шудааст, мечаспонанд. Замшаи матоиро аз нахҳои пахтагӣ, синтетикӣ ва абрешим тайёр мекунанд (рӯяи матоъ пати зич дорад). Замша барои тайёр кардани либос, пойафзор, дастпӯшак, молҳои ороишӣ истифода мешавад. Замша бинобар хосияти нарм доштан, ба таъсири обу ишқор устувор будан ва сифати зидди аллергия доштан дар ортопедия бештар истифода мешавад. Замшаро барои сайқал додани линзаҳо, тоза кардани қурсҳои компютер, асбобҳои электронӣ, ба сифати поло (филтр) низ истифода мебаранд.

 Эзоҳ 

 Адабиёт 


Гурӯҳ:Чарм